Oficialusis leidinys L 055 , 29/02/2000 p. 0053 - 0058



Komisijos Reglamentas (EB) Nr. 452/2000 2000 m. vasario 28 d. įgyvendinantis Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, įvertinant darbo kaštų statistikos kokybę (tekstas svarbus EEE) EUROPOS BENDRIJŲ KOMISIJA atsižvelgdama į Europos bendrijos steigimo sutartį, atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos [1], ypač į jo 11 straipsnį, kadangi: (1) Pagal Reglamento (EB) Nr. 530/1999 11 straipsnį reikalingos kokybės įvertinimo ir pranešimo apie kokybę turinio įgyvendinimo priemonės. (2) Priemonės, numatytos šiame reglamente, atitinka Statistikos programų komiteto, kuris įsteigtas Tarybos sprendimu 89/382/EEB, Euratomas [2], pateiktą nuomonę, PRIĖMĖ ŠĮ REGLAMENTĄ 1 straipsnis Kokybės įvertinimo kriterijai ir pranešimo apie kokybę turinys Kokybės įvertinimo kriterijai ir Reglamento (EB) Nr. 530/1999 10 straipsnyje minimo pranešimo apie kokybę turinys yra nustatyti šio reglamento priede. 2 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. vasario 28 d. Komisijos vardu Pedro Solbes Mira Komisijos narys [1] OL L 63, 1999 3 12, p. 6. [2] OL L 181, 1989 6 28, p.47. -------------------------------------------------- PRIEDAS KOKYBĖS ĮVERTINIMO KRITERIJAI IR PRANEŠIMO APIE DARBO KAŠTŲ STATISTIKOS KOKYBĘ TURINYS PRANEŠIMO PATEIKIMO LAIKAS Pranešimas apie kokybę geriausiu atveju turi būti siunčiamas kartu su duomenų perdavimu ir vėliausiai praėjus 24 mėnesiams nuo ataskaitinio laikotarpio, už kurį buvo renkami duomenys, pabaigos. PEREINAMASIS LAIKOTARPIS Kadangi pranešimas apie kokybę yra naujas Europos statistikos sistemos ypatumas, pripažįstama, kad nacionalinės statistikos institucijos turi laipsniškai pritaikyti savo priemones, žinias ir išteklius šiam pranešimui rengti. Be to, toliau pateiktas pranešimo apie kokybę turinys numato kai kuriuos neprivalomus punktus pirmam pranešimui apie kokybę, kuris turi būti parengtas 2000 m. darbo kaštų tyrimui. Galimybė įvykdyti šiuos neprivalomus punktus ir jų svarbumas bus apžvelgti atsižvelgiant į informaciją, kurią iš tikrųjų pateiks valstybės narės, ir į bendrą statistikos mokslo srities pažangą. Šią apžvalgą turi atlikti Eurostatas ir nacionalinės statistikos institucijos prieš kitą tyrimą tam, kad būtų galima nuspręsti ar neprivalomi punktai turėtų likti. APRĖPTIS Informacijos reikalaujama tiek, kiek tai leidžia atitinkamuose Tarybos ar Komisijos reglamentuose nustatytos išimtys. Šie reglamentai susiję su darbo kaštų ir darbo užmokesčio struktūros statistika, darbo jėgos tyrimu, verslo struktūros statistika ir su nacionalinėmis sąskaitomis. Tos pačios nuostatos galioja neprivalomiems rodikliams ar informacijos suskirstymui. INFORMACIJOS, SURINKTOS PRANEŠIMUI APIE KOKYBĘ, SKLAIDA Kokybės sudėtinės dalys: svarbumas, savalaikiškumas ir punktualumas, prieinamumas, aiškumas ir pilnumas bus dažniausiai naudojamos Europos statistikos sistemos vidaus reikmėms. Tikslumas, palyginamumas ir suderinamumas labiausiai domina vartotojus. Informacija vartotojams bus išplatinta statistikos arba metodologijos dokumentais. TURINYS Pastaba: A, B ir C lentelės ir susiję kintamieji (pvz. A11, B1, D1,…) yra numatyti 1999 m. liepos 27 d. Komisijos reglamente (EB) Nr. 1726/1999, įgyvendinančiame Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, dėl darbo kaštų sąvokų apibrėžimo ir informacijos perdavimo [1]. 1. Svarbumas Neprivalomas punktas: - santrauka, įskaitant vartotojų apibūdinimą, vartotojų poreikius ir jų patenkinimą, taip pat statistikos svarbumą vartotojams. 2. Tikslumas 2.1. Statistinės paklaidos 2.1.1. Tikimybinis imčių metodas 2.1.1.1. Poslinkis Neprivalomas punktas: - poslinkis, atsirandantis dėl vertinimo metodo, kai jį galima nustatyti. 2.1.1.2. Dispersija - variacijos koeficientai [2], suskirstyti pagal A, B ir C lentelių struktūrą, tokiems rodikliams: - metiniams darbo kaštams vienam darbuotojui (D1/A11+A121+A131), - valandiniams darbo kaštams (D1/B1). - Variacijos koeficientai, suskirstyti pagal A lentelės struktūrą, tokiems rodikliams: - B1 visų darbuotojų dirbtos valandos, - D1 kompensacija darbuotojams, - D11 darbo užmokestis (iš viso), - metodika, taikoma dispersijos vertinimui. Neprivalomi punktai: - variacijos koeficientai, suskirstyti pagal B ir C lentelių struktūrą, tokiems rodikliams: - B1 visų darbuotojų dirbtos valandos, - D1 kompensacija darbuotojams, - D11 darbo užmokestis (iš viso), - variacijos koeficientai, suskirstyti pagal A, B ir C lentelių struktūrą, tokiems rodikliams: - A1 bendras darbuotojų skaičius, - A11+A121+A131 bendras darbuotojų skaičius perskaičiuotas viso darbo laiko vienetais. 2.1.2. Netikimybinis imčių metodas Jei naudojami esami šaltiniai, kai variacijos koeficientų skaičiavimas neturi prasmės, vietoj jo reikėtų pateikti galimų paklaidų šaltinių apibūdinimą. 2.2. Neatsitiktinės paklaidos 2.2.1. Ėmimo sąrašo klaidos - pagrindinės neteisingos klasifikacijos apibūdinimas, nepilno arba perteklinio sąrašo problemos [3],su kuriomis susiduriama renkant duomenis, - metodai, kurie naudojami galimų klaidų įvertinimui. Neprivalomas punktas: - ėmimo sąrašo pertekliaus, sąrašo nepilnumo ir neteisingos klasifikacijos lygiai, suskirstyti pagal imties sudarymo sluoksnius Dalis reikiamos informacijos iš dalies gali būti gauta iš pranešimo apie registro kokybę. Pastaba: Kur naudojami individualūs administraciniai duomenys, turi būti pateikta ir šių administracinių duomenų panaši analizė. 2.2.2. Matavimo ir apdorojimo klaidos: - metodų, taikomų matavimo ir apdorojimo klaidų [4] skaičiui sumažinti, apibūdinimas. Neprivalomi punktai: - kintamųjų, kurie turi būti pateikti A lentelėje, reikšmių taisymų skaičius, išreikštas procentais nuo pateikusių atsakymus pagal nagrinėjamą kintamąjį, - duomenų įvedimo ir kintamųjų kodavimo klaidų lygiai: - darbuotojų skaičiaus, - darbo užmokesčio, - vietos vieneto veiklos (NACE 1 Red. skyriai), - regiono (NUTS 1), - metodinės pastabos apie šių lygių vertinimą [5]. 2.2.3. Paklaidos dėl neatsakymų - bendras vienetų atsakymo lygis [6] ir atsakymo į apklausą lygis pagal imties sudarymo sluoksnius, - trūkstamų stebėjimų įstatymo ir (arba) svorių perskaičiavimo dėl neatsakymų metodų apibūdinimas. Pastaba: Jei naudojami individualūs administraciniai duomenys, neatsakymu laikomas viso įrašo arba jo dalies nebuvimas administraciniame šaltinyje. Neprivalomi punktai: - atsakymo į apklausą lygiai kiekvienam kintamajam. Atsakymo lygis yra atsakiusių vienetų skaičiaus ir tyrimo aprėptų respondentų skaičiaus santykis. - neatsakymo priežasčių apibūdinimas ir poslinkio dėl neatsakymo į pagrindinius klausimyno klausimus įvertinimas. 2.2.4. Modelio prielaidų paklaidos - pranešimas [7] apie tokių modelių panaudojimą: - finansinius metus suderinti su kalendoriniais metais, - atsižvelgti į mažas įmones, - suderinti duomenis iš administracinių šaltinių ir tyrimų. Pastaba: Naudojant individualius administracinius duomenis reikia pateikti komentarus dėl administracinių sąvokų ir teorinių statistinių sąvokų atitikimo. 3. Savalaikiškumas ir punktualumas - pagrindinės duomenų rinkimo datos: pvz.: valstybės narės nurodo respondentams terminus, kada klausimynai turi būti pateikti ir priminimų bei paskesnių įspėjimų išsiuntimo terminai ir faktinio duomenų rinkimo laikas, - pagrindinės datos po duomenų surinkimo: pvz.: nurodomos duomenų pilnumo, kodavimo ir duomenų patikimumo patikrinimų pradinės ir galutinės datos, kokybės patikrinimo (rezultatų atitikimo) ir priemonių, užtikrinančių duomenų konfidencialumą, datos, - pagrindinės skelbimo datos, t.y. kada išankstiniai ir detalūs rezultatai buvo suskaičiuoti ir išplatinti. Pastaba: Duomenų perdavimo Eurostatui punktualumas vertinamas pagal reglamentą, kuris nurodo periodiškumą ir duomenų perdavimo datas. 4. Prieinamumas ir aiškumas - leidinio (-ių) kopija, - informacija apie tai, kokie rezultatai siunčiami duomenis teikiantiems imties vienetams, jeigu pastarieji apskritai siunčiami, - informacija apie rezultatų platinimo schemą (pvz., kam rezultatai siunčiami), - bet kokių metodologinių dokumentų, susijusių su teikiamais statistiniais duomenimis, kopija. 5. Palyginamumas 5.1. Erdvinis palyginamumas - reikia palyginti nacionalines ir Europos sąvokas, jeigu jos skiriasi, ypač jei skiriasi statistinių vienetų ar tiriamos populiacijos apibrėžimai, perduodamų rezultatų kintamųjų apibrėžimai ir klasifikacijos. Jei galima, skirtumus reikėtų nurodyti skaičiais. Pastaba: Kai klasifikacijos ir vienetai imami iš registro, tokios informacijos kokybės apibūdinimas turėtų būti imamas iš pranešimo apie registro kokybę. 5.2. Palyginamumas laike - informacija apie sąvokų, aprėpties ar metodų pasikeitimus ir, jeigu galima, galutinių reikšmingų pasikeitimų pasekmių įvertinimas. 6. Suderinamumas Pastaba : Šis straipsnis turi dvi paskirtis: informuoti vartotojus apie apibrėžimų skirtumus, kurie egzistuoja tarp kintamųjų atskiruose šaltiniuose, kurie yra labai artimi ir paprastai statistiniuose leidiniuose turi tokį pat pavadinimą, ir pateikti informaciją, nurodančią, kaip reikia pereiti nuo vienos sąvokos prie kitos. Antroji paskirtis yra patikrinti, ar rodikliai, kurie iš esmės yra labai panašiai apibrėžiami, yra palyginami tai pačiai tiriamai populiacijai. Atsižvelgiant į šiuos tikslus, Eurostatui siunčiami darbo kaštų ir kiti tyrimo rezultatai turėtų būti palyginami su atitinkamais santykiais, naudojant nacionalines sąvokas ir matavimus. Pavyzdžiui, darbo jėgos tyrimas (DJT) taiko visai skirtingas užimtumo sąvokas: darbo jėgos tyrimo metu nustatomas piliečių užimtumas; tuo tarpu atliekant darbo kaštų tyrimą nustatomas užimtumas šalies teritorijoje, tai sąvoka, suderinta su nacionalinių sąskaitų ir verslo statistika. Lyginant taip pat reikėtų atsižvelgti į tai, kad darbo kaštų statistiniai duomenys yra renkami iš įmonių, kuriose dirba daugiau kaip 9 darbuotojai. 6.1. Suderinamumas su darbo jėgos tyrimo rezultatais Neprivalomas punktas: - Pagrindinių skirtumų paaiškinimai tokiems santykiams: "ne visą darbo dieną (savaitę) dirbančių darbuotojų skaičiaus santykis su visą darbo dieną (savaitę) dirbančių darbuotojų skaičiumi" ir "ne visą darbo dieną (savaitę) dirbančių darbuotojų vidutinio faktiškai dirbtų valandų skaičiaus santykis su visą darbo dieną (savaitę) dirbusių darbuotojų vidutiniu faktiškai dirbtų valandų skaičiumi". Tokią apžvalgą vertėtų pateikti suskirsčius pagal ekonominės veiklos rūšis (NACE 1 Red., C–K sekcijos). Turėtų būti atsižvelgta į tikslumą ir sąvokas šaltiniuose. 6.2. Suderinamumas su verslo struktūros statistika Reglamentas [8] dėl verslo struktūros statistikos aprėpia visas rinkos veiklos rūšis, pateikiamas NACE 1 Red. C–K ir M–O sekcijose. Šioje lentelėje pateikta labiausiai susijusi abiejų šaltinių dalis: | Darbo kaštų tyrimas | Verslo struktūros tyrimas | Serija | Regioniniai duomenys | Metiniai regioniniai duomenys | Statistinis vienetas | Vietos vienetas | Vietos vienetas | Veiklų aprėptis | NACE 1 Red., C–K sekcijos, išskyrus J sekciją | NACE 1 Red., C–K sekcijos, išskyrus J sekciją | Rodikliai | D11 darbo užmokestis E1 vietos vienetai, visuma | 13 32 0 darbo užmokestis 11 21 0 vietos vienetų skaičius | Veiklų suskirstymas | NACE 1 Red., 2 ženklų lygis (skyrius) | NACE 1 Red., 2 ženklų lygis (skyrius) | Regioninis suskirstymas | NUTS 1 | NUTS 1 | - Šių kintamųjų pagrindinių skirtumų paaiškinimai, atsižvelgiant į tikslumą ir kiekvieno šaltinio sąvokas (suskirstant pagal NACE 1 Red. skyriaus lygius). Neprivaloma, kryžminės lentelės pagal NUTS 1 ir plačias NACE 1 Red. grupes (C-D-E, F, G-H, I-J-K). Neprivalomi punktai: Šioje lentelėje apžvelgiami kiti rodikliai, kurie galėtų būti palyginami: | Darbo kaštų tyrimas | Verslo struktūros tyrimas | Serija | B lentelė: nacionaliniai statistiniai rodikliai pagal įmonių dydžio klases | Metinė įmonių statistika pagal įmonių dydžio klases | Statistinis vienetas | Vietos vienetas | Įmonė | Veiklų aprėptis | NACE 1 Red., C–E sekcijos | NACE 1 Red., C–E sekcijos | Rodikliai | A1 bendras darbuotojų skaičius B1 visų darbuotojų dirbtos valandos D11 darbo užmokestis D12 darbdavio socialinės įmokos | 16 13 0 darbuotojų skaičius 16 15 0 darbuotojų dirbtų valandų skaičius 13 32 0 darbo užmokestis 13 33 0 socialinio draudimo išlaidos | Veiklų suskirstymas | NACE 1 Red., 2 ženklų lygis (skyrius) | NACE 1 Red., 2 ženklų lygis (skyrius) | Suskirstymas pagal įmonių dydžio klases | Mažiau kaip 10 darbuotojų nuo 10 iki 49, nuo 50 iki 249, nuo 250 iki 499, nuo 500 iki 999, 1000+ | Dirbančių asmenų skaičius: mažiau kaip 10 darbuotojų, nuo 10 iki 49, nuo 50 iki 249, nuo 250 iki 499, nuo 500 iki 999, 1000+ | - Pagrindinių skirtumų paaiškinimai atsižvelgiant į įverčių tikslumą ir sąvokų skirtumus. Šie palyginimai turi būti pateikti kryžminėse lentelėse pagal įmonių dydžio klases ir plačias NACE 1 Red. grupes. 6.3. Suderinamumas su nacionalinėmis ataskaitomis Šioje lentelėje pateikta labiausiai susijusi abiejų šaltinių dalis: | Darbo kaštų tyrimas | Nacionalinės ataskaitos | Serija | A lentelė. Nacionaliniai duomenys | 3 lentelė: Lentelės pagal veiklas — metiniai duomenys | Veiklų aprėptis | NACE 1 Red., C–O sekcijos | NACE 1 Red., C–O sekcijos | Rodikliai | A1 bendras darbuotojų skaičius B1 visų darbuotojų dirbtos darbo valandos D1 kompensacijos darbuotojams D11 darbo užmokestis | Darbuotojų skaičius Dirbtų valandų skaičius D1 kompensacijos darbuotojams D11 darbo užmokestis | Veiklų suskirstymas | NACE 1 Red., Sekcijos | NACE 1 Red., Sekcijos | [1] OL L 203, 1999 8 3, p. 28. [2] Variacijos koeficientas yra kvadratinės šaknies iš įvertinio dispersijos ir įvertinio vidurkio santykis. Jis yra įvertinamas kvadratinės šaknies iš dispersijos įverčio ir įverčio santykiu. Vertinant dispersiją reikia atsižvelgti į imties planą. [3] Perteklinis ėmimo sąrašas gaunamas turint neteisingai klasifikuotų vienetų (elementų), kurie iš tikrųjų nepriklauso tiriamai populiacijai (pvz.: jei vietos vienetų veikla nepriklauso C-K NACE Red. 1 veiklų grupei), arba kai kažkurie ėmimo sąrašo vienetai iš viso neegzistuoja.Nepilnas ėmimo sąrašas gaunamas tada, kai yra (naujų) vienetų, neįtrauktų į šį sąrašą, susijusių su realiu tų vienetų atsiradimu ar išsiskaidymu, bei neteisingai klasifikuotų vienetų (elementų). Šešėlinė ekonomika čia nenagrinėjama.Neteisinga klasifikacija čia pasireiškia neteisingu tiriamos populiacijos vienetų klasifikavimu. [4] Matavimo klaidos yra klaidos, atsirandančios duomenų rinkimo metu. Matavimo klaidų šaltinių yra daug, įskaitant tyrimo priemonę (klausimynų forma), respondentą, informacinę sistemą, duomenų rinkimo būdą ir apklausėją. Apdorojimo klaidos, tai klaidos, atsiradusios apdorojant surinktus duomenis, tai gali būti duomenų įvedimo, kodavimo, šifravimo, redagavimo, svorių skaičiavimo, suvestinių lentelių sudarymo klaidos. [5] Klaidų dažnius galima įvertinti standartiniais kokybės kontrolės metodais, pavyzdžiui, patikrinant atsitiktinai pasirinktą apdorotų klausimynų (norint įvertinti šifravimo ar redagavimo klaidų lygį) dalį. [6] Atsakymo lygis yra atsakiusiųjų į apklausą skaičiaus ir apklaustųjų skaičiaus santykis. [7] Pastabose, pavyzdžiui, reikėtų nurodyti šių modelių pasirinkimo tvarką (t. y. kodėl iš galimų modelių buvo pasirinktas atitinkamas modelis) prireikus atitinkamų įvertinių tikslumo, susijusio su modeliu, įvertinimas, atitinkamą modelį pagrindžiančių prielaidų tikrinimo elementai, modelio prognozavimo gebos įvertinimas, naudojant istorinius (senus) duomenis, palyginami naudojamo modelio taikymo rezultatai su kitais atitinkamais duomenų šaltiniais, peržiūros ir kryžminio patikrinimo panaudojimas, modelio jautrumo parametrų vertinimui testai, įstatytų duomenų suderinamumas su modeliu. [8] OL L 14, 1997 1 17. --------------------------------------------------